ભારતમાં પુરુષો સ્ત્રીઓ પર હાથ ઉપાડે એ આમ તો સોળમી સદીની માનસિકતા ગણાય છે, પણ કમનસીબે એ આજે પણ હકીકત છે. પરંતુ પુરુષ પત્નીના હાથનો માર ખાય તો એ સમાચાર બની જાય છે. અહીં અમે માણસને કૂતરું કરડે વાળું ઉદાહરણ ટાંકવા નથી માંગતા કારણ કે એમ કરવામાં સ્ત્રીઓની સરખામણી કૂતરા સાથે થાય. તો વાત એ છે કે, પુરુષો ગુંડાનો માર ખાઈ શકે. ડાકુ અને લુંટારાનો માર ખાઈ શકે. પોલીસનો માર ખાઈ શકે. પણ પત્ની કે અન્ય સ્ત્રીનો માર ખાય તો એ સમાચાર હેડલાઈન બની જાય છે. અહીં પાછું એવું ધારી લેવામાં આવ્યું છે કે સ્ત્રીઓ ડાકુ, ગુંડી, પોલીસ ન હોય! થોડા સમય પહેલા જ, ઈજીપ્તના પુરુષો સ્ત્રીઓના હાથે પીટાતી દુનિયાના સૌથી વધુ કમનસીબ જાત છે એવું સદા અલ બલાદ (શહેરનો અવાજ) ન્યૂઝમાં આવ્યું હતું. સમાચાર મુજબ ઈજીપ્તના ૨૮%, અમેરિકા ૨૩%, યુકેનાં ૧૭% અને ભારતના ૧૧% પુરુષો સ્ત્રીના હાથનો માર ખાય છે. ઈજીપ્તના પિરામીડ અત્યાર સુધી દુનિયાની અજાયબીમાં ગણાતા હતા. હવે પુરુષોએ ધ્યાન ખેંચ્યું છે. આમાં ઈજીપ્તની સ્ત્રીઓ મારફાડ છે કે પુરુષો ઢીલા છે એ કંઈ જાણવા મળતું નથી. આમ જોઈએ તો ઈસ્વીસનના તેરસો-ચૌદસો વર્ષ પહેલા થઇ ગયેલા ઈજીપ્તના ફેરો આખેનાતેન અને તેની પત્ની નેફરતિતિએ મળીને રાજ કર્યું એ ઈજીપ્તનો સુવર્ણકાળ ગણાય છે. એટલે પછીની સદીઓમાં જરૂર કૈંક લોચા થયા હોવા જોઈએ નહિ તો આવું બને નહિ. એ જે હોય તે, પણ પુરુષ સ્ત્રીના હાથે માર ખાય એ સમાચારમાં સ્ત્રી-પુરુષ સૌને રસ પડે છે.